b'\n_START_ARTICLE_\nHokej na ledu\n_START_PARAGRAPH_\nHokej na ledu je mo\xc5\xa1tveni zimski \xc5\xa1port. Na ledu igrata dve mo\xc5\xa1tvi s po \xc5\xa1estimi igralci. Igra se 3x20 minut z mo\xc5\xbenostjo podalj\xc5\xa1ka in kazenskih strelov ob neodlo\xc4\x8denem rezultatu. Zmaga mo\xc5\xa1tvo, ki ve\xc4\x8dkrat zabije plo\xc5\xa1\xc4\x8dek skozi vrata.\n_START_SECTION_\nZgodovina\n_START_PARAGRAPH_\nHokej naj bi se razvil iz igre bandy, ki se je prvi\xc4\x8d pojavila v Angliji v 19. stoletju, ta pa iz igre ki so jo igrali severnoameri\xc5\xa1ki indijanci. Nekaj podobnega so menda igrali v srednjem veku tudi v Holandiji, igra se je imenovala colver. Najverjetneje pa je na razvoj hokeja vplivalo \xc5\xa1e nekaj razli\xc4\x8dic iger na ledu._NEWLINE_Po pravilih hokeja na ledu je bila prva tekma odigrana \xc5\xbee 3. marca 1874, z leseno plo\xc5\xa1\xc4\x8dico, leta 1908 pa so v Parizu ustanovili Mednarodno zvezo za hokej na ledu - IIHF (International ice hockey federation).  _NEWLINE_Leta 1910 je bilo prvo prvenstvo Evrope v \xc5\xa0vici, kjer je zmagala Anglija, leta 1924 je bilo v Chamonixu, v okviru zimskih olimpijskih iger, tudi prvo uradno svetovno prvenstvo, kjer je zmagala Kanada.\n_START_SECTION_\nDrsali\xc5\xa1\xc4\x8de\n_START_PARAGRAPH_\nProstor, na katerem se odvija hokejska tekma, se imenuje drsali\xc5\xa1\xc4\x8de. To je umetno zaledenela povr\xc5\xa1ina, katere najve\xc4\x8dje dovoljene mere so 61 x 30 metrov, najmanj\xc5\xa1e pa 56 x 26 metrov in morajo imeti ogli\xc5\xa1\xc4\x8da zaobljena v loku polmera od 7 do 8,5 metrov. Razdeljeno je na tri enake tretjine, od katerih sta dve napadalno/obrambni (odvisno od perspektive), srednja je nevtralna, med seboj pa so lo\xc4\x8dene s 30\xc2\xa0cm \xc5\xa1iroko modro \xc4\x8drto.\n_START_SECTION_\nOgrade in za\xc5\xa1\xc4\x8dita\n_START_PARAGRAPH_\nOgrajeno mora biti z leseno ali plasti\xc4\x8dno ogrado vi\xc5\xa1ine od 1,17 do 1,22 metra, merjeno od vi\xc5\xa1ine ledu in imeti vsa vrata, ki omogo\xc4\x8dajo dostop na ledeno plo\xc5\xa1\xc4\x8do z odpiranjem navznoter. Na spodnjem delu ograde mora biti name\xc5\xa1\xc4\x8dena posebna odbojna plo\xc5\xa1\xc4\x8da rumene barve. Na ogradi ne sme biti nikakr\xc5\xa1nih neravnih povr\xc5\xa1in ali izboklin, ki bi lahko po\xc5\xa1kodovale igralce, razmik med plo\xc5\xa1\xc4\x8dami, iz katerih je sestavljena ograda pa ne sme biti ve\xc4\x8d kot 3 mm. Za vrati je obvezno za\xc5\xa1\xc4\x8ditno steklo, visoko od 160 do 200 cm, raztezati pa se mora vsaj 4 metre od \xc4\x8drte vrat do sredine drsali\xc5\xa1\xc4\x8da. Med steklenimi plo\xc5\xa1\xc4\x8dami je lahko najve\xc4\x8d 8\xc2\xa0mm \xc5\xa1iroka re\xc5\xbea. Za\xc5\xa1\xc4\x8ditno steklo vi\xc5\xa1ine od 80 do 120\xc2\xa0cm mora biti name\xc5\xa1\xc4\x8deno tudi drugje, le na mestu, kjer so klopi za igralce to ni potrebno. Robovi, kjer se kon\xc4\x8da za\xc5\xa1\xc4\x8ditno steklo morajo biti oblazinjeni, da bi se prepre\xc4\x8dile po\xc5\xa1kodbe igralcev. Za vrati morajo biti nad za\xc5\xa1\xc4\x8ditnim steklom name\xc5\xa1\xc4\x8dene za\xc5\xa1\xc4\x8ditne mre\xc5\xbee.\n_START_SECTION_\nOznake na drsali\xc5\xa1\xc4\x8du\n_START_PARAGRAPH_\nDrsali\xc5\xa1\xc4\x8de je po \xc5\xa1irini razdeljeno s petimi \xc4\x8drtami, narisanimi na ledu, ki se nadaljujejo tudi navpi\xc4\x8dno po ogradi in so \xc5\xa1iroke 5 in 30\xc2\xa0cm. Kjer so na ogradi dovoljene reklame, mora biti \xc4\x8drta vidna vsaj na odbojni plo\xc5\xa1\xc4\x8di._NEWLINE_Tretjine lo\xc4\x8dujeta 30\xc2\xa0cm \xc5\xa1iroki modri \xc4\x8drti, sredino 30\xc2\xa0cm \xc5\xa1iroka rde\xc4\x8da \xc4\x8drta, dve \xc4\x8drti, ki se imenujeta \xc2\xbb\xc4\x8drta vrat\xc2\xab\xc2\xa0pa ozna\xc4\x8dujeta linijo, na kateri mora biti postavljen gol. Ti dve \xc4\x8drti morata biti vsaj 4 m oddaljeni od koncev drsali\xc5\xa1\xc4\x8da, \xc5\xa1iroki 5\xc2\xa0cm in rde\xc4\x8de barve._NEWLINE_Poleg \xc4\x8drt so na drsali\xc5\xa1\xc4\x8du narisani tudi \xc5\xa1tirje krogi za izvajanje za\xc4\x8detnih metov, ter krog na sredini drsali\xc5\xa1\xc4\x8da, poleg njih pa \xc5\xa1e devet to\xc4\x8dk za izvajanje za\xc4\x8detnih metov (od katerih so \xc5\xa1tiri v krogih za izvajanje za\xc4\x8detnih metov, ena v sredinskem krogu ter \xc5\xa1tiri v nevtralni tretjini._NEWLINE_Krogi za izvajanje za\xc4\x8detnih metov so namenjeni postavitvi igralcev za izvajanje za\xc4\x8detnih metov. V obeh krajnih tretjinah in na obeh straneh vrat so z rde\xc4\x8do barvo narisane to\xc4\x8dke za za\xc4\x8detne mete in krogi okoli njih. Krog ima premer 60\xc2\xa0cm, kro\xc5\xbenica pa je debela 5\xc2\xa0cm. Na nasprotnih straneh obeh krogov morata biti zrcalno narisani oznaki v obliki \xc4\x8drke \xc2\xbbL\xc2\xab, krogi pa morajo imeti od sredine to\xc4\x8dk za izvajanje za\xc4\x8detnih metov polmer 4,5 m, narisani pa morajo biti s 5\xc2\xa0cm \xc5\xa1iroko rde\xc4\x8do \xc4\x8drto._NEWLINE_To\xc4\x8dno v sredini drsali\xc5\xa1\xc4\x8da je modra to\xc4\x8dka s premerom 30\xc2\xa0cm, okoli katere je s 5\xc2\xa0cm \xc5\xa1iroko modro \xc4\x8drto narisan krog s polmerom 4,5 m._NEWLINE_Znotraj nevtralne tretjine sta 1,5 m od vsake modre \xc4\x8drte, v enaki razdalji od stranske ograde, kot to\xc4\x8dki za izvajanje za\xc4\x8detnih metov narisana rde\xc4\x8da kroga s premerom 60\xc2\xa0cm._NEWLINE_Del igri\xc5\xa1\xc4\x8da, znan kot \xc2\xbbsodni\xc5\xa1ki prostor\xc2\xab, je polkrog, ki ga na eni strani omejuje ograda, lok pa omejuje 5\xc2\xa0cm \xc5\xa1iroka rde\xc4\x8da \xc4\x8drta. Polmer tega kroga, ki se nahaja pred zapisnikarsko klopjo, mora biti 3 m._NEWLINE_Pred vsakim golom je s 5\xc2\xa0cm \xc5\xa1iroko rde\xc4\x8do \xc4\x8drto ozna\xc4\x8den polkrog s premerom 180\xc2\xa0cm, imenovan \xc2\xbbvratarjev prostor\xc2\xab, katerega povr\xc5\xa1ina mora biti svetlo modro obarvana. Povr\xc5\xa1ina notranjosti gola od \xc4\x8drte vrat do kovinskega dela mora biti obarvana belo. Vratarjev prostor obsega celoten o\xc4\x8drtan prostor, vklju\xc4\x8dno z linijo, ki se nadaljuje 1,27 m v vi\xc5\xa1ino do vrha zgornje pre\xc4\x8dke okvirja vrat._NEWLINE_Na kro\xc5\xbenici se na sti\xc4\x8di\xc5\xa1\xc4\x8du nami\xc5\xa1ljene linije, dolge 122\xc2\xa0cm, od \xc4\x8drte vrat do roba polkroga, nahajata dve oznaki v obliki \xc4\x8drke \xc2\xbbL\xc2\xab\xc2\xa0s krakoma dol\xc5\xbeine 15\xc2\xa0cm.\n_START_SECTION_\nKlopi\n_START_PARAGRAPH_\nOb drsali\xc5\xa1\xc4\x8du so za ogrado na eni strani dolge strani name\xc5\xa1\xc4\x8dene klopi za igralce, nasproti njim na drugi strani drsali\xc5\xa1\xc4\x8da pa klopi za izklju\xc4\x8dene igralce. Na kraj\xc5\xa1i strani drsali\xc5\xa1\xc4\x8da mora biti za ogrado klop za sodnika za golom.\n_START_SECTION_\nKlopi za igralce\n_START_PARAGRAPH_\nVsaka klop za igralce mora biti opremljena z dvojimi vrati, od katerih morajo biti ena v nevtralni tretjini, zavarovane pa morajo biti pred vstopom kogar koli razen igralcev in uradnih spremljevalcev mo\xc5\xa1tva. Namestitev klopi in vrat mora biti pri obeh mo\xc5\xa1tvih enaka. Klopi za igralce morajo biti na isti strani igralne povr\xc5\xa1ine, nasproti klopi za kazni, in morajo biti lo\xc4\x8dene, primerno oddaljene med seboj oziroma pregrajene ter v primerni oddaljenosti od garderob. Za\xc4\x8detek klopi za igralce mora biti 2 m oddaljen od srednje rde\xc4\x8de \xc4\x8drte, klopi pa so dolge najve\xc4\x8d 10 m ter \xc5\xa1iroke 1,5 m, na njih pa mora biti prostora vsaj za 16 igralcev in 6 uradnih spremljevalcev vsakega mo\xc5\xa1tva.\n_START_SECTION_\nKlopi za izklju\xc4\x8dene igralce\n_START_PARAGRAPH_\nVsako drsali\xc5\xa1\xc4\x8de mora biti opremljeno s klopmi ali sede\xc5\xbei za najmanj 5 igralcev za vsako mo\xc5\xa1tvo. Klopi so na vsaki strani zapisnikarske mize na nasprotni strani od klopi za igralce ter morajo meriti najmanj 4 m v dol\xc5\xbeino ter 1,5 m v \xc5\xa1irino. Pristop h klopem za kazni je dovoljen le kaznovanim igralcem ter sodnikom na kazenski klopi.\n_START_SECTION_\nSignalne naprave in ure\n_START_PARAGRAPH_\nVsako drsali\xc5\xa1\xc4\x8de mora biti opremljeno z zapisnikarsko klopjo, sireno, elektri\xc4\x8dnim semaforjem (uro), reflektorji ter rde\xc4\x8do in zeleno lu\xc4\x8djo, name\xc5\xa1\xc4\x8denima za vsakim golom._NEWLINE_Med kazenskima klopema stoji zapisnikarska miza, dolga 5,5 m. Imeti mora sede\xc5\xbee za najmanj 6 ljudi. Za to mizo sedi delgat, ki upravlja s semaforjem, \xc4\x8dasomerilec in ostali delegati. Vsako drsali\xc5\xa1\xc4\x8de mora biti opremljeno s sireno, ki jo uporablja \xc4\x8dasomerilec.\n_START_SECTION_\nSemafor\n_START_PARAGRAPH_\nVsako drsali\xc5\xa1\xc4\x8de mora biti opremljeno s semaforjrm, ki gledalcem, igralcem ter sodnikom v vsakem trenutku daje informacije o imenih obeh mo\xc5\xa1tev, igralnem \xc4\x8dasu v tretjinah, ki se \xc5\xa1teje v minutah in sekundah od 00.00 do 20.00, preostanku kazni za najmanj dva igralca vsakega mo\xc5\xa1tva, ki se od\xc5\xa1teva v minutah in sekundah od 2.00 ali 5.00 proti 00.00, rezultatu, pol minutnih odmorih, ki se od\xc5\xa1tevajo v sekundah od 30 do 00 ter odmorih med tretjinami, ki se od\xc5\xa1tevajo v minutah in sekundah od 15.00 do 00.00._NEWLINE_Za vsakimi vrati pa mora biti \xc5\xa1e rde\xc4\x8da lu\xc4\x8d, ki jo pri\xc5\xbege sodnik za vrati ob dose\xc5\xbeenem zadetku, ter zelena lu\xc4\x8d, ki se samodejno pri\xc5\xbege, kadar \xc4\x8dasomerilec ustavi uro.\n_START_SECTION_\nMo\xc5\xa1tva, igralci in oprema\n_START_PARAGRAPH_\nPred za\xc4\x8detkom vsake tekme mora vodja ali tehni\xc4\x8dni vodja ekipe napisati spisek igralcev z imeni in \xc5\xa1tevilkami, ki bodo na tekmi sodelovali. Poleg tega mora napisati ime kapetana in njegovih pomo\xc4\x8dnikov. Na posamezni tekmi je dovoljeno sodelovanje najve\xc4\x8d 22 igralcem, od katerih sta 2 vratarja.\n_START_SECTION_\nKapetan ekipe in njegovi pomo\xc4\x8dniki\n_START_PARAGRAPH_\nVsako mo\xc5\xa1tvo ima enega kapetana in ne ve\xc4\x8d kot dva namestnika. Kapetan mora imeti na vidnem mestu na sprednjem delu dresa \xc4\x8drko \xc2\xbbC\xc2\xab, njegov namestnik pa \xc4\x8drko \xc2\xbbA\xc2\xab. \xc4\x8crka mora biti kontrastne barve in visoka pribli\xc5\xbeno 8\xc2\xa0cm. Med igro ima pravico sodniku postavljati vpra\xc5\xa1anja, ki se nana\xc5\xa1ajo na interpretacijo pravil le kapetan ali njegov pomo\xc4\x8dnik, ne smeta pa se prito\xc5\xbeevati glede kazni. Vsaka prito\xc5\xbeba na tem podro\xc4\x8dju se kaznuje z izklju\xc4\x8ditvijo.\n_START_SECTION_\nPravila\n_START_PARAGRAPH_\nTekma se za\xc4\x8dne ob vnaprej dolo\xc4\x8denem \xc4\x8dasu z za\xc4\x8detnim metom v krogu na sredini drsali\xc5\xa1\xc4\x8da. Za\xc4\x8detni met za\xc4\x8dne tudi vsako tretjino. Mo\xc5\xa1tvi za\xc4\x8dneta tekmo z branjenjem vrat bli\xc5\xbee svoji klopi za igralce, po vsaki tretjini ali podalj\xc5\xa1ku pa zamenjata strani. Po vsaki tretjini je potrebno o\xc4\x8distiti drsali\xc5\xa1\xc4\x8de.\n_START_SECTION_\nMenjave\n_START_PARAGRAPH_\nIgralci in vratarji se lahko zamenjajo kadarkoli med igro ali prekinitvijo. Mo\xc5\xa1tvo ne sme med igro v nobenem trenutku imeti na ledu ve\xc4\x8d kot \xc5\xa1est igralcev. \xc4\x8ce v \xc4\x8dasu menjave igralec, ki vstopa v igro, igra s plo\xc5\xa1\xc4\x8dico ali s telesom ovira nasprotnega igralca oziroma kako druga\xc4\x8de pride z njim v stik, preden je igralec, ki izstopa iz igre, popolnoma zapustil led, se dosodi mala kazen v klopi za preve\xc4\x8d igralcev na ledu (dvominutna izklju\xc4\x8ditev enega igralca). \xc4\x8ce med zamenjavo plo\xc5\xa1\xc4\x8dek slu\xc4\x8dajno zadene igralca, ki izstopa iz igre, se igra ne ustavi in se ne izre\xc4\x8de nobena kazen._NEWLINE_Vratar sme zapustiti prostor vrat z namenom, da ga bo zamenjal drug igralec. V tem primeru je zadnji sodnik za \xc4\x8drte odgovoren za pravilno menjavo. Menjava je nepravilna, \xc4\x8de igralec zapusti klop za igralce, preden je vratar 3 m oddaljen od svoje klopi za igralce. \xc4\x8ce je zamenjava prehitra, mora sodnik z znakom pi\xc5\xa1\xc4\x8dalke zaustaviti igro, razen \xc4\x8de ima plo\xc5\xa1\xc4\x8dico mo\xc5\xa1tvo, ki ne kr\xc5\xa1i pravila. V tem primeru odlaga prekinitev, dokler plo\xc5\xa1\xc4\x8dice ne dobi drugo mo\xc5\xa1tvo. Za\xc4\x8detni met se v tem primeru izvaja na sredini igri\xc5\xa1\xc4\x8da, razen v primerih, kadar bi mo\xc5\xa1tvo, ki je kr\xc5\xa1ilo pravila s tem pridobilo teritorjalno prednost. V tem primeru se za\xc4\x8detni met izvaja na mestu, kjer je bila igra zaustavljena._NEWLINE_\xc4\x8ce katero koli mo\xc5\xa1tvo posku\xc5\xa1a napraviti menjavo, ko prete\xc4\x8de njegovih petih sekund, mora sodnik igralce, ki prihajajo na led, napotiti nazaj na klopi za rezervne igralce ter opozoriti trenerja. Vsaka naslednja kr\xc5\xa1itev tega pravila se kaznuje z malo kaznijo v klopi._NEWLINE_Igralec, ki prestaja kazen na kazenski klopi in bo potem zamenjan, mora po izteku kazni oddrsati prek ledu na svojo klop za igralce, preden je lahko zamenjan._NEWLINE_Med prekinitvami vratarju ni dovoljeno oddrsati do klopi za rezervne igralce, razen med odmorom ali \xc4\x8de gre za menjavo. Za kr\xc5\xa1enje tega pravila je predvidena mala kazen. Zamenjani vratar se lahko vrne v igro takoj, ko se igra nadaljuje.\n_START_SECTION_\nPo\xc5\xa1kodbe\n_START_PARAGRAPH_\nPri hudih po\xc5\xa1kodbah, mora glavni sodnik in/ali sodnik za \xc4\x8drte takoj prekiniti igro. Po\xc5\xa1kodovan igralec mora, razen, \xc4\x8de gre za_NEWLINE_vratarja, zapustiti drsali\xc5\xa1\xc4\x8de in se ne sme vrniti na led do prvega nadaljevanja igre. \xc4\x8ce igralec no\xc4\x8de zapustiti igri\xc5\xa1\xc4\x8da, se kaznuje z malo kaznijo. \xc4\x8ce je igralec, razen vratarja, po\xc5\xa1kodovan ali prisiljen zapustiti led med igro, to lahko stori. Zamenja ga soigralec in igra se mora nadaljevati, ne da bi celotno mo\xc5\xa1tvo zapustilo igri\xc5\xa1\xc4\x8de. \xc4\x8ce je kaznovani igralec po\xc5\xa1kodovan, gre lahko v sla\xc4\x8dilnico, ne da bi \xc5\xa1el na klop za kaznovane igralce. \xc4\x8ce je po\xc5\xa1kodovani igralec kaznovan z malo, veliko kaznijo ali kaznijo igre, mora njegovo mo\xc5\xa1tvo takoj poslati nadomestnega igralca na klop za kaznovane igralce. Ta igralec bo prebil kazen brez zamenjave, razen \xc4\x8de ga zamenja po\xc5\xa1kodovani igralec. Kaznovani igralec, ki je bil po\xc5\xa1kodovan in zamenjan pri prestajanju kazni, ne more nadaljevati igre, vse dokler se mu kazen ne izte\xc4\x8de. \xc4\x8ce se po\xc5\xa1kodovani igralec vrne na led pred iztekom njegove kazni mu sodnik dosodi dodatno kazen._NEWLINE_\xc4\x8ce je po\xc5\xa1kodovan vratar ga mora takoj zamenjati nadomestni vratar, ki nima pravice do ogrevanja. \xc4\x8ce sta oba vratarja mo\xc5\xa1tva onesposobljena za igro, ima mo\xc5\xa1tvo 10 minut \xc4\x8dasa, da pripravi, opremi in ogreje drugega igralca za vlogo vratarja.\n_START_SECTION_\nPodalj\xc5\xa1ek\n_START_PARAGRAPH_\nNa tekmah, kjer mora biti zmagovalec, se ob neodlo\xc4\x8denem izidu po rednem delu sre\xc4\x8danja, igra podalj\xc5\xa1ek. Tekma se podalj\xc5\xa1a za pet minut, \xc4\x8de pa ena od ekip zadene, je tekma v istem trenutku zaklju\xc4\x8dena. To pravilo se imenuje \xc2\xbbpravilo zlatega gola\xc2\xab. \xc4\x8ce v podalj\xc5\xa1ku nobeno mo\xc5\xa1tvo ne dose\xc5\xbee zadetka, se izvajajo kazenski streli.\n_START_SECTION_\nOdmor\n_START_PARAGRAPH_\nVsako mo\xc5\xa1tvo lahko v rednem delu tekme ali v podalj\xc5\xa1ku vzame samo en odmor, v trajanju 30 sekund. Odmor sme v vsakem trenutku zahtevati kateri koli igralec, ki ga dolo\xc4\x8di trener. Sodnik to sporo\xc4\x8di \xc4\x8dasomerilcu igre in ta odmeri 30 sekund. Vsem igralcem, ki so na ledu, razen kaznovanim, vklju\xc4\x8dno z vratarjem, je dovoljeno, da gredo k svoji klopi za igralce. Obe ekipi lahko vzameta svoj tridesetsekundni odmor ob isti prekinitvi igre. Ekipa, ki ga vzame druga, mora to sporo\xc4\x8diti sodniku, preden pote\xc4\x8de prvi odmor.\n_START_SECTION_\nTo\xc4\x8dkovanje\n_START_PARAGRAPH_\nMo\xc5\xa1tvo, ki v treh dvajsetminutnih tretjinah igre dose\xc5\xbee ve\xc4\x8dje \xc5\xa1tevilo zadetkov, zmaga in si pridobi dve to\xc4\x8dki. \xc4\x8ce je ob koncu treh regularnih dvajsetminutnih tretjin \xc5\xa1tevilo dose\xc5\xbeenih zadetkov enako, se tekma razglasi za neodlo\xc4\x8deno, vsaka ekipa pa dobi eno to\xc4\x8dko.\n_START_SECTION_\nPrepovedani dogodki\n_START_PARAGRAPH_\nPrepovedani dogodki so, poleg \xc5\xbee opisanih napa\xc4\x8dnih menjav tudi razli\xc4\x8dni drugi dogodki, ki se kaznujejo na razli\xc4\x8dne na\xc4\x8dine.\n_START_SECTION_\nMale in velike kazni\n_START_PARAGRAPH_\nV primeru male kazni mora igralec, razen vratarja, za dve minuti \xc4\x8diste igre z ledu. Zanj v tem \xc4\x8dasu zamenjava ni dovoljena._NEWLINE_Ko gre za malo kazen v klopi (za kaznovane igralce), mora igralec tistega mo\xc5\xa1tva, ki mu je dosojena, za dve minuti zapustiti led. Vodja ali tehni\xc4\x8dni vodja ob posredovanju kapetana dolo\xc4\x8di katerega koli igralca razen vratarja. Zanj v tem \xc4\x8dasu zamenjava ni dovoljena. V primeru, da v \xc4\x8dasu, ko mo\xc5\xa1tvo igra oslabljeno zaradi ene ali ve\xc4\x8d malih kazni ali malih kazni v klopi, nasprotno mo\xc5\xa1tvo dose\xc5\xbee zadetek, se prva izmed malih kazni avtomati\xc4\x8dno kon\xc4\x8da, razen v primeru kadar je bila kazen dosojena isto\xc4\x8dasno tudi nasprotnemu igralcu, kar je pomenilo, da obe mo\xc5\xa1tvi igrata z igralcem manj. V takem primeru se kon\xc4\x8da naslednja mala kazen dosojena proti mo\xc5\xa1tvu, ki je prejelo zadetek._NEWLINE_\xc4\x8ce je bila igralcu dosojena velika kazen, mora (tudi \xc4\x8de je vratar) zapustiti drsali\xc5\xa1\xc4\x8de za preostali \xc4\x8das trajanja tekme (disciplinska kazen igre), zamenjava pa je dovoljena po petih minutah.\n_START_SECTION_\nDisplinske kazni\n_START_PARAGRAPH_\nDisciplinske kazni kateremu koli igralcu, razen vratarju, imajo za posledico deset-minutno odstranitev igralca iz igre. Medtem, ko igralec prestaja disciplinsko kazen, ga lahko njegov namestnik takoj zamenja v igri. Igralec, ki mu je bila dosojena disciplinska_NEWLINE_kazen, mora ostati na klopi za kazni do prve prekinitve. Igralec, tudi vratar, ki v isti igri dobi drugo disciplinsko kazen, je avtomati\xc4\x8dno kaznovan z disciplinsko kaznijo igre in ne more sodelovati v igri do konca tekme. Na ledu ga takoj lahko zamenja njegov soigralec._NEWLINE_Disciplinska kazen igre ne pomeni avtomati\xc4\x8dnega suspenza, razen za to igro. Odgovorno telo zveze pa ima pravico podalj\xc5\xa1ati obdobje suspenza. Na prvenstvenih tekmah in turnirjih je vsak igralec, ki je dvakrat kaznovan z disciplinsko kaznijo igre, avtomati\xc4\x8dno suspendiran iz naslednje tekme svojega mo\xc5\xa1tva na tem prvenstvu. Kaznovani igralec mora takoj oditi v sla\xc4\x8dilnico, na ledu pa ga lahko po petih minutah zamenja njegov soigralec. Igralec, ki je kaznovan s kaznijo igre, je suspendiran, kar pomeni, da ne sme nastopati najmanj na naslednji tekmi, vse dokler sporne zadeve ne obravnava odgovorna zveza.\n_START_SECTION_\nKazenski strel\n_START_PARAGRAPH_\nKo ima igralec plo\xc5\xa1\xc4\x8dek \xc2\xbbpod nadzorom\xc2\xab\xc2\xa0v \xc2\xbbsamostojnem prodoru\xc2\xab, preko modre linije svoje obrambne tretjine in pred seboj nima nasprotnika razen vratarja, ter je nepravilno zaustavljen od zadaj, s \xc4\x8dimer mu je bila odvzeta mo\xc5\xbenost za dosego zadetka, sodnik dosodi mo\xc5\xa1tvu, ki ni kr\xc5\xa1ilo pravila kazenski strel._NEWLINE_\xc4\x8ce prekr\xc5\xa1ek vklju\xc4\x8duje dodatno kazen, se dosodi kazenski strel in dodatne kazni neodvisno od izida kazenskega strela._NEWLINE_Kazenski strel se izvaja takoj, ne glede na to, ali je normalni \xc4\x8das igre v kateri koli tretjini potekel, s pogojem, da je sodnik pustil kon\xc4\x8dati akcijo zaradi prednosti. Izvajanje kazenskega strela nikoli ne sodi v redni \xc4\x8das igre, brani pa ga lahko samo vratar, ki mora ostati v prostoru vrat, dokler se igralec, ki izvaja kazenski strel ne dotakne plo\xc5\xa1\xc4\x8dice. \xc4\x8ce vratar pri branjenju kazenskega strela prezgodaj zapusti prostor vrat, mora sodnik to signalizirati z roko, dvignjeno nad vi\xc5\xa1ino ramen, in pustiti, da se izvede kazenski strel. \xc4\x8ce strel ni uspe\xc5\xa1en, dovoli ponovitev izvedbe strela. Vratar je v obeh primerih opozorjen. Za drugo enako kr\xc5\xa1itev bo sodnik vratarju dosodil disciplinsko kazen in vnovi\xc4\x8dno izvedbo strela, ob tretji ponovitvipa bo avtomati\xc4\x8dno priznal zadetek._NEWLINE_Vratar lahko posku\xc5\xa1a zaustaviti strel na kateri koli na\xc4\x8din, razen z metanjem palice ali kakr\xc5\xa1nega koli drugega predmeta. \xc4\x8ce to stori, se zadetek avtomati\xc4\x8dno prizna._NEWLINE_\xc4\x8ce med izvajanjem kazenskega strela igralec nasprotnega mo\xc5\xa1tva ovira ali moti igralca, ki izvaja strel, in s tem povzro\xc4\x8di, da se strel ne posre\xc4\x8di, je dovoljen \xc5\xa1e en poskus, sodnik pa igralcu, ki je motil izvajanje kazenskega strela, dosodi disciplinsko_NEWLINE_kazen._NEWLINE_Izvajanje kazenskega strela_NEWLINE_Trener ali kapetan mo\xc5\xa1tva, ki ni kr\xc5\xa1ilo pravil, dolo\xc4\x8di nekaznovanega igralca, ki bo izvajal kazenski strel, in svojo odlo\xc4\x8ditev sporo\xc4\x8di sodniku, ki se mora pred za\xc4\x8detkom izvajanja kazenskih strelov prepri\xc4\x8dati, da so trenerji obve\xc5\xa1\xc4\x8deni, kateri igralci so kaznovani z odlo\xc5\xbeeno kaznijo ali pa se pred za\xc4\x8detkom izvajanja kazenskih strelov, njihova kazen \xc5\xa1e ni iztekla._NEWLINE_Igralci obeh mo\xc5\xa1tev se morajo ob izvajanju kazenskega strela umakniti k ogradi za sredinsko \xc4\x8drto, sodnik pa postavi plo\xc5\xa1\xc4\x8dico na to\xc4\x8dko za izvajanje za\xc4\x8detnih metov na sredini drsali\xc5\xa1\xc4\x8da._NEWLINE_Izvajalec kazenskega strela s plo\xc5\xa1\xc4\x8dico oddrsa proti vratom nasprotnega mo\xc5\xa1tva in posku\xc5\xa1a dose\xc4\x8di zadetek. Ko je plo\xc5\xa1\xc4\x8dica izstreljena, se razume, da je kazenski strel kon\xc4\x8dan. Zadetek ne more biti dose\xc5\xbeen z drugim udarcem. \xc4\x8ce je bil zadetek dose\xc5\xbeen, se za\xc4\x8detni met izvaja na sredini igri\xc5\xa1\xc4\x8da, \xc4\x8de pa zadetka ni bilo, se za\xc4\x8detni met izvaja v tretjini, v kateri je bil izvajan kazenski strel.\n_START_SECTION_\nHokej v Sloveniji\n_START_PARAGRAPH_\nV Sloveniji se je hokej za\xc4\x8del igrati leta 1928. Hokej po kanadskih pravilih pa so igrali samo v Ljubljani, pri SK Ilirija. Ker Ilirijani niso imeli nasprotnika, so si sami organizirali \xc5\xa1e en klub v Kamniku in z njim igrali 7. februarja 1932. To je bila prva uradna hokejska tekma v Sloveniji in tu se za\xc4\x8dne slovenska hokejska zgodovina. Zmagali so Ilirjani z rezultatom 15:1, pri \xc4\x8demer so Kamni\xc4\x8dani edini gol dosegli z glavo, kar takrat \xc5\xa1e ni bilo proti pravilom. Tekma je bila pripravljalnega zna\xc4\x8daja za premiero pred doma\xc4\x8dim ob\xc4\x8dinstvom. Ker SK Ilirija ni na\xc5\xa1el v Jugoslaviji nobenega enakovrednega nasprotnika, je organiziral tekmo s hokejskim klubom KAC iz Celovca, s katerim se je pomeril 21. februarja 1932 v Ljubljani pred 1000 gledalci in izgubil s 12:1. Tekma je bila tudi prva mednarodna hokejska tekma v takratni Jugoslaviji._NEWLINE_Med redkimi doma\xc4\x8dimi prireditvami tega \xc4\x8dasa je najbolj omembe vreden hokejski turnir na blejskem jezeru pred hotelom Toplice leta 1934, kjer so poleg Ilirije igrali \xc5\xa1e WEV z Dunaja, VSV iz Beljaka in FTC iz Budimpe\xc5\xa1te in promocijska tekma istega leta v mariboru, jer se je Ilirija pomerila z gra\xc5\xa1kim klubom Kastner&Ohler._NEWLINE_Leta 1937 je bila ustanovljena Jugoslovanska Zveza za drsanje in hokej na ledu. Ilirija je v letih 1937 in 1938 po sklepu Zveze osvojila naslov dr\xc5\xbeavnega prvaka brez ene same tekme, ker v Jugoslaviji ni imela pravega nasprotnika. Prvo uradno dr\xc5\xbeavno prvenstvo v Jugoslaviji je bilo 9. januarja 1939 v Zagrebu. Igral se je turnir, na katerem so zmagali igralci Ilirije (nastopila so \xc5\xa1e 3 mo\xc5\xa1tva iz Zagreba), podobno je bilo dni kasneje (1940) prav tako v Zagrebu in 1941 v Ljubljani.\n_START_SECTION_\nReprezentanca Slovenije\n_START_PARAGRAPH_\nLeta 1939 je Ilirija nastopila kot dr\xc5\xbeavna (Jugoslovanska) reprezentanca na svetovnem prvenstvu v Z\xc3\xbcrichu, kjer je zasedla predzadnje, 13. mesto. Svojo prvo mednarodno zmago je Jugoslavija dosegla isto leta na turnirju v Bukare\xc5\xa1ti, kjer je premagala Nizozemsko s 4:2._NEWLINE_Leta 1968 je reprezentanca Jugoslavije (ve\xc4\x8dinoma hokejisti Jesenic in Olimpije) osvojila 1. mesto v skupini B (9. na svetu), vendar se zaradi zmanj\xc5\xa1anja skupine A, v to ni uvrstila.  Zopet so 9. mesto osvojili leta 1973 na SP skupine B, leta 1974 pa so bili na SP skupine B v Ljubljani 2.(oz. 8. na svetu), za reprezentanco ZDA. Kasneje so sledile stalne selitve med skupinama B in C in leta 1991 Slovenci zadnji\xc4\x8d nastopijo pod zastavo Jugoslavije._NEWLINE_Za Jugoslovansko reprezentanco je nastopilo skupno 144 slovenskih hokejistov (67,7\xc2\xa0%) od skupaj 213._NEWLINE_Slovenska reprezentanca je svoje nastope kot samostojna dr\xc5\xbeava za\xc4\x8dela leta 1992 v kvalifikacijah za skupino C, kjer je ostala kar nekaj let, saj je ta skupina zaradi nastopa \xc5\xa1tevilnih reprezentanc s podro\xc4\x8dja nekdanje Sovjetske zveze izredno mo\xc4\x8dna.  Leta 1997 se je uvrstila v skupino B, in se leta 2001, z zmago na SP Divizije I (skupina B) v Ljubljani, uvrstila na SP skupine A.  V elitni diviziji je Slovenija ostala 2 leti, na svetovnem prvenstvu 2003 pa je osvojila 15. mesto in izpadla. \xc5\xbde leto zatem si je z zmago v diviziji I ponovno priborila nastop med elito. Na SP 2005 v Avstriji je uspela ostati v skupini, prihodnje leto pa je spet izpadla iz elitne divizije. Po svetovnem prvenstvu 2007 v Ljubljani je Slovenija osvojila prvo mesto v svoji skupini in se spet uvrstila v elitno divizijo ter je leta 2008 sodelovala na svetovnem prvenstvu v Kanadi in tudi tokrat izpadla iz elitne divizije.'